יודעי בינה

יודעי בינה הוא כתב עת תורני שיצא לאור על ידי המכון ללימודי קידוש החודש ע"ש דרייזין בישיבת כרם ביבנה.<ref>למאגר שיעורים שנמסרו במכון, ראו [https://www.kby.org/hebrew/torat-yavneh/results.asp?x_file_cat1=44&x_file_subcat1=707 כאן] (מתוך אתר ישיבת כרם ביבנה).</ref> בין השנים תשס"א-תשע"א, יצאו לאור חמישה כרכים. שמו של כתב העת לקוח מהפסוק: "ומבני יששכר יודעי בינה לעִתים לדעת מה יעשה ישראל",<ref>דברי הימים א' יב, לג.</ref> שהתפרש על ידי חז"ל<ref>בראשית רבה עב, ה ועוד.</ref> כמתייחס בין היתר להתמצאות באסטרונומיה ובשימושיה התורניים, המשפיעים על קביעת התאריכים בלוח השנה העברי. כתב העת הוקדש לענייני אסטרונומיה ויהדות, ובפרט קידוש החודש, עיבור השנה והלוח העברי, והוא היחיד אי פעם שהוקדש בשלימותו לנושאים אלו. כתב העת נערך על ידי הרב ד"ר שי ואלטר, שבזמן הוצאת כתב העת ניהל את המכון ללימודי קידוש החודש (המכון פעל בשנים תש"ס-תשע"ה), וכך תיאר את ייעודו של כתב העת:<blockquote>"יודעי בינה" בא לענות על הצורך בבימה אחת מרכזית לכל העוסקים בענייני קידוש החודש בעולם התורני [...] כאשר רואים איך התורה מקיפה את כל המציאות, וחודרת לכל פרט ופרט קטן וגדול, אי אפשר שלא להתמלא הערצה לנותן התורה, ובכך קם לתחייה הקודש כולו. לא קל לעסוק בתורה ובחכמה יחד. צריך הדרכה קבועה של תלמידי חכמים, והכוונה במה לעסוק ובאיזה סדר עדיפויות. "יודעי בינה" הוא בראש ובראשונה קובץ תורני. למרות העיסוק הגורף בחשבונות, הרי שהכל פונה אל מול פני התורה.<ref>[https://asif.co.il/wpfb-file/%D7%93%D7%91%D7%A8-%D7%94%D7%A2%D7%95%D7%A8%D7%9A-%D7%9C%D7%A7%D7%95%D7%91%D7%A5-%D7%99%D7%95%D7%93%D7%A2%D7%99-%D7%91%D7%99%D7%A0%D7%94-%D7%90/ דבר העורך לכרך א], עמ' 8-6.</ref></blockquote>בין הנושאים שנידונו בכרכי יודעי בינה: מתי נוסד לוח השנה העברי, קידוש החודש על פי עדות ראייה לעתיד לבוא, שיפור יכולת חיזוי ראיית הירח לאור ידיעות אסטרונומיות עדכניות, שימוש בעזרים אופטיים לראיית הירח החדש, קו התאריך בהלכה, ברכת החמה וברכת הלבנה, זמני היום בהלכה וחישוב השעות הזמניות, שיטותיהם של חכמי תכונה יהודיים כרס"ג, הרמב"ם, ראב"ע ואחרים, ועוד.

הכרך השני (תשס"ד) הוקדש לזכרם של הרב יצחק עראמה והרב אליעזר וייספיש, שנרצחו בפיגועים בסמוך להוצאת כתב העת, והכרך החמישי (תשע"א) לזכרו של סא"ל אבנר גולדמן, שנספה בהתרסקות היסעור ברומניה, ודרשה שלו בנושא ראש השנה נערכה ופורסמה בכרך זה.<ref>אבנר גולדמן, [https://asif.co.il/wpfb-file/ראש-השנה-יום-אחד-או-יומיים/ ראש השנה יום או יומיים], יודעי בינה ה (תשע"א) עמ' 83-76.</ref> בשנת תשס"ג יצאה לאור אסופת המאמרים יד יצחק, בעריכת ד"ר שמחה ולנר ובהוצאת המכון ללימודי קידוש החודש ע"ש דרייזין, במתכונת דומה ל"יודעי בינה".

"קובצי 'יודעי בינה' מכילים עשרות מאמרים של חשובי החוקרים והלמדנים בתחום מיוחד זה".<ref>הרב יואל קטן, [https://hebrewbooks.org/pdfpager.aspx?req=29706&st=&pgnum=1 נתקבלו במערכת], המעין מז,ד (תמוז תשס"ו), עמ' 87.</ref> בכתב העת ובקובץ יד יצחק, מופיעים זה לצד זה מאמרי רבנים, חוקרים עצמאיים ואנשי אקדמיה, ביניהם: הרב זלמן נחמיה גולדברג, הרב זלמן מנחם קורן, רחמים שר שלום, הרב מרדכי גנוט, הרב איתן צקוני, פרופ' ניסים וידאל, הרב שמואל כליפא, המהנדס יעקב לוינגר, ד"ר שמחה ולנר, ד"ר רוי עמנואל הופמן, הרב פרופ' דרור פיקסלר, ד"ר ערן רביב ועוד.

== קישורים חיצוניים ==

* [https://asif.co.il/ספריית-יומא/דפי-ישיבות/יודעי-בינה-המכון-ללימודי-קידוש-החודש-ו/ מאמרי כתב העת יודעי בינה ויד יצחק] באתר ספריית אסיף
* הספר [https://drive.google.com/drive/folders/1NF3WRl8F7kLawrjc7ig07HEbYww3k61C יד יצחק] להורדה
* [https://tablet.otzar.org/#/b/179765/p/1/t/16840.5080250697056978/fs/0/start/0/end/0/c כרכי כתב העת יודעי בינה] והספר [https://tablet.otzar.org/#/b/105643/p/1/t/1685287627738/fs/0/start/0/end/0/c יד יצחק] במאגר אוצר החכמה

== הערות שוליים ==
קטגוריה:קידוש החודש
קטגוריה:כתבי עת למחקר תורני
קטגוריה:אסטרונומיה
קטגוריה:מכוני מחקר תורניים
קטגוריה:ישראל: כתבי עת תורניים
קטגוריה:זמנים ביהדות
קטגוריה:תורה ומדע